|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314010L915 |
| Názov aktivity: | Hlavná aktivita č. 4, Podpora a sieťovanie aktérov v politikách sociálnej inklúzie |
| Názov výstupu: | Návrh na legislatívnu zmenu za účelom zefektívnenia verejnej správy |
| Názov legislatívneho návrhu: | Úprava príspevku na bývanie |
| Subjekt, ktorému sa návrh opatrenia predkladá: | Ministerstvo práce, sociálnych vecí a rodiny SR |

**Vec: Návrh na zmenu zákona č. 417/2013 Z.z. o pomoci v hmotnej núdzi a o zmene a doplnení niektorých zákonov v rámci projektu „Lepšie verejné politiky pre marginalizované rómske komunity“**

Komentár: V rámci plánovaných aktivít projektu, ktoré spočívali vo:

* vytvorení multisektorového partnerstva subjektov prevádzkujúcich KC na území POSK,
* vytvorení platformy mimovládnych organizácii pôsobiacich v oblasti sociálneho začlenenia MRK
* vytvorení multisektorového partnerstva subjektov pôsobiacich v oblasti sociálneho začlenenia MRK (a pravidelných stretnutiach týchto partnerstiev a platforiem)
* vypracovaní Analýzy možností pomoci a podpory v chudobe
* vypracovaní Analýzy možností dôstojného a legálneho bývania pre nízkopríjmové rodiny a rodiny z vylúčených lokalít na Slovensku

a v neposlednom rade na základe našej dlhoročnej skúsenosti v práci s marginalizovanými rómskymi komunitami, navrhujeme zmenu ohľadom príspevku na bývanie v Zákone č. 417/2013 Z.z. o pomoci v hmotnej núdzi a o zmene a doplnení niektorých zákonov.

Príspevok na bývanie je dávkou, ktorá je určená na čiastočnú úhradu nákladov spojených s bývaním. Zároveň je dôležitou súčasťou realizácie práva na bývanie z pohľadu finančnej prístupnosti bývania, pričom jeho hlavnou filozofiou je, že by mal umožňovať nízkopríjmovým a zraniteľným skupinám obyvateľstva prístup k bývaniu a jeho udržateľnosť.

Podľa zákona č. 417/2013 Z. z. o pomoci v hmotnej núdzi v znení neskorších predpisov je možné poberať ho iba osobou alebo rodinou, ktorej príjmy nedosahujú výšku životného minima. Príspevok na bývanie je podmienený vlastníctvom nehnuteľnosti, alebo nájomnou zmluvou k bytu alebo domu, prislúcha však taktiež osobám žijúcim v zariadeniach sociálnych služieb alebo v bytoch a domoch na základe práva doživotného užívania a jeho výška je aktuálne 57,20 pre domácnosť s jedným členom a 91,40 pre domácnosť s viacerými členmi. Toto sú zároveň hlavné nedostatky príspevku na bývanie v kontexte pomoci (nielen) Rómom vo vylúčených lokalitách – príspevok je veľmi nízky a jeho suma nepokrýva reálne náklady na bývanie a nenapĺňa reálne potreby tejto cieľovej skupiny. Výška príspevku znemožňuje jednotlivcom a rodinám s najnižšími príjmami hľadať si bývanie v komerčnom nájomnom sektore. Zároveň pre oprávnenosť poberať príspevok je nevyhnutné byť vlastníkom nehnuteľnosti alebo mať nájomnú zmluvu, či bývať v zariadení sociálnych služieb, čo zároveň robí tento príspevok neprístupným pre Rómov žijúcich v nelegálnych neskolaudovaných obydliach. Osoby a rodiny bez príjmov alebo s nízkymi príjmami tak nemajú žiadnu šancu si samostatne zabezpečiť lepší štandard bývania.

Navrhujeme preto, aby bol príspevok na bývanie zreformovaný, pričom uvádzame niekoľko možností realizácie tejto reformy:

• jedná z možností je inšpirovať sa systémom zo zahraničia, ako efektívny sa nám javí Český systém príspevku na bývanie, ktorý nie je viazaný na hmotnú núdzu, ale slúži pre nízkopríjmové rodiny na pokrytie výdavkov na bývanie, v prípade, že prevyšujú 30% z príjmu rodiny (v prípade hlavného mesta 35%), okrem toho Český systém pozná doplatok na bývanie, ktorý je súčasťou pomoci v hmotnej núdzi, jedná sa teda o dve samostatné dávky

• zvýšiť príspevok na bývanie

• vyčleniť príspevok na bývanie z pomoci v hmotnej núdzi (ako napríklad osobitný príspevok alebo jednorázová dávka), alebo ho prípadne zaradiť medzi štátne sociálne dávky, pričom jedným z cieľom je, aby skutočne príspevok rodinám pomohol uhradiť náklady súvisiace s bývaním a nebola z jeho výšky odrátavaná výška príjmu

• vo väčšej miere zohľadňovať pri výške príspevku počet členov domácnosti

Preto v rámci legislatívy navrhujeme úpravu Zákona č. 417/2013 Z.z. o pomoci v hmotnej núdzi a o zmene a doplnení niektorých zákonov nasledujúcim spôsobom:

* pridať § 17a, ktorý by predstavoval tzv. doplatok na bývanie (podľa vzorku Českej republiky; je potrebné vytvoriť pracovnú skupinu, ktorá by bližšie rozpracovala podmienky tejto legislatívnej zmeny, k pracovnej skupine je nevyhnutné prizvať zástupcov Ministerstva financíí, ktorí by vypočítali a zhodnotili dopad tejto zmeny na štátny rozpočet SR)

alebo

* v § 14 upraviť sumy príspevku na bývanie, tak aby do väčšej miery pokrývali náklady na bývanie
* rovnako v § 14 ods. 2) upraviť výšku príspevku na základe počtu členov domácnosti (vo väčšej miere zohľadňovať pri výške príspevku počet členov domácnosti)

alebo

* vyčleniť príspevok na bývanie z pomoci v hmotnej núdzi a zaradiť ho do právnej úpravy ako § 17a) (ako napríklad osobitný príspevok alebo jednorázová dávka), alebo ho prípadne zaradiť medzi štátne sociálne dávky, pričom jedným z cieľom je, aby skutočne príspevok rodinám pomohol uhradiť náklady súvisiace s bývaním a nebola z jeho výšky odrátavaná výška príjmu

a

* zaviesť jednorázový príspevok na bývanie (je potrebné opäť vytvoriť pracovnú skupinu, ktorá by bližšie rozpracovala podmienky tejto legislatívnej zmeny, k pracovnej skupine je nevyhnutné prizvať zástupcov Ministerstva financíí, ktorí by vypočítali a zhodnotili dopad tejto zmeny na štátny rozpočet SR), ktorý by ľuďom bez domova, ľuďom z MRK alebo nízkopríjmovým rodinám pri radikálnej zmene bývania (nájomnej zmluve, samostatnom bývaní) umožnil aspoň čiastočne uhradiť mimoriadne náklady súvisiace so zmenou bývania, ako je depozit (zábezpeka), prípadne náklady súvisiace s vlastným bývaním (zariadenie, kuchynské vybavenie a pod.) – navrhujeme túto dávku poskytovať stanovenému osobitnému príjemcovi

V Bratislave, 31.3.2020

Mgr. Klaudia Schneiderová, PhD.

koordinátorka a metodička sociálnej práce

Tento projekt je podporený z Európskeho sociálneho fondu z Operačného programu Efektívna verejná správa.